**ΕΦΑΡΜΟΓΗ ΤΟΥ MICROSOFT DYNAMICS NAVISION CLASSIC**

**Επιχειρησιακό Σενάριο 1: Υποσυστήματα Πωλήσεων - Αγορών**

1. Δημιουργούμε μία νέα σειρά αρίθμησης για τα νέα είδη στα οποία δραστηριοποιείται η επιχείρησή μας, τύπου NEWPRODUCT001 (με βήμα 1), και ορίζουμε αυτή να χρησιμοποιείται στη συνέχεια.

2. Δημιουργούμε νέα σειρά αρίθμησης για τους πελάτες της Μυτιλήνης, τύπου CUSTOMER\_ΜΙΤ001 (με βήμα 2), δεδομένου ότι η παλαιά σειρά αρίθμησης έχει εξαντληθεί, και ορίζουμε αυτή να χρησιμοποιείται στη συνέχεια.

3. Δημιουργούμε νέα σειρά αρίθμησης και για τους προμηθευτές από τη Θεσσαλονίκη, τύπου SUPPLIERS\_THES001(με βήμα 1), και ορίζουμε αυτή να χρησιμοποιείται στη συνέχεια.

4. Η επιχείρησή μας αποφασίζει να επεκτείνει την εμπορική της δραστηριότητα σε ένα νέο προϊόν, στον 3-D printer που ονομάζεται «3D\_printer» τον οποίο αγοράζει χονδρικά από κάποιον προμηθευτή και στη συνέχεια πουλά λιανικά σε πελάτες. Ο 3-D printer «3D\_printer» έχει μονάδα μέτρησης το ΤΕΜΑΧΙΟ, ομάδα καταχώρησης ειδών = ΕΜΠΟΡΕΥΜΑΤΑ, ομάδα καταχώρησης ΦΠΑ = 19% και ομάδα καταχώρησης αποθεμάτων = ΕΜΠΟΡΕΥΜΑΤΑ. Η τιμή αγοράς του από τον παραπάνω προμηθευτή κανονίσθηκε να είναι 2.500 Euro, ενώ το ποσοστό κέρδους από αυτόν αποφασίσθηκε να είναι 15% επί της τιμής πώλησής του. Επίσης, η επιχείρηση για το είδος αυτό εκτιμά ότι θα έχει έμμεσο κόστος 20% (= επιπρόσθετο κόστος υπαλλήλων, ενοικίου, ηλεκτρικού ρεύματος, κ.λπ. του τμήματος πωλήσεων) και γενικά έξοδα 350 Euro ανά τεμάχιο (= κατανομή των εξόδων των λοιπών τμημάτων της επιχείρησης ανά τεμάχιο).

5. Η επιχείρηση συνεργάζεται με τον προμηθευτή TANZ. Ο προμηθευτής TANZ θα έχει τυχαία διεύθυνση της Θεσσαλονίκης, ΤΚ και πόλη της Θεσσαλονίκης, κωδικό χώρας = GR, αριθμό τηλεφώνου 231045455, email: inter@tanz.com, ομάδα καταχώρησης συμβαλλόμενων = Εσωτερικού, ομάδα καταχώρησης ΦΠΑ συμβαλλόμενων = Εσωτερικού, ομάδα καταχώρησης προμηθευτών = Εσωτερικού.

6. Ο προμηθευτής TANZ σε επίπεδο τιμολογίου μας κάνει έκπτωση 10% εφόσον η παραγγελία μας υπερβεί το ποσό των 20.000€ και 15% επιπλέον εφόσον πληρώσουμε μέσα σε χρονικό διάστημα 4 ημερών, αντί 10 ημερών.

7. Ο προμηθευτής TANZ κανονίσθηκε να παραδίδει στην ΜΠΛΕ αποθήκη της επιχείρησής μας.

8. Λαμβάνουμε προσφορά και από τον προμηθευτή μας TANZ για 20 τεμάχια «3D\_printer», και προχωράμε στην παραγγελία.

9. Ο προμηθευτής μας παραδίδει άμεσα τα 15, και λίγο αργότερα τα υπόλοιπα 5 (όλα στην ΜΠΛΕ αποθήκη). Καταχωρούμε τις παραλαβές αυτές.

10. Στη συνέχεια, ο προμηθευτής μας στέλνει το σχετικό τιμολόγιο. Εισάγουμε το τιμολόγιο αυτό, και εξετάζουμε την ορθή καταχώρησή του, τη σχετική ενημέρωση του λογαριασμού του προμηθευτή, αλλά και όλες τις εγγραφές που πραγματοποιούνται αυτόματα στο σύστημα.

11. Τέλος, πληρώνουμε το τιμολόγιο αυτό από το ταμείο της επιχείρησης (αριθμός λογαριασμού 38000000), και εξετάζουμε τη σχετική ενημέρωση του λογαριασμού του προμηθευτή, του ταμείου αλλά και όλες τις εγγραφές που πραγματοποιούνται αυτόματα στο σύστημα.

12. Μεταφέρουμε 18 από τους printers «3D\_printer» από την ΜΠΛΕ αποθήκη (όπου αρχικά έχουν αποθηκευτεί) στην ΚΟΚΚΙΝΗ αποθήκη, από όπου αναμένουμε ότι θα υπάρξει σχετική ζήτηση, με χρήση των φορτηγών της εταιρείας.

13. Εισάγουμε την εταιρεία ”RESYST”. Ο πελάτης αυτός θα έχει τυχαία διεύθυνση της Μυτιλήνης, ΤΚ και περιοχή της Μυτιλήνης [81100] (αν δεν υπάρχει, τη δημιουργείτε, κωδικό χώρας = GR, αριθμό τηλεφώνου 2251023233, email: sales@resyst.gr, ομάδα καταχώρησης συμβαλλόμενων = Εσωτερικού, ομάδα καταχώρησης ΦΠΑ συμβαλλόμενων = Εσωτερικού, ομάδα καταχώρησης πελατών = Εσωτερικού. Τον πελάτη αυτόν τον τροφοδοτούμε συνήθως από την ΚΟΚΚΙΝΗ αποθήκη.

14. Επειδή ο συγκεκριμένος πελάτης είναι καλός στις πληρωμές του, έχουμε αποφασίσει να του κάνουμε έκπτωση σε επίπεδο τιμολογίου 10% εφόσον η παραγγελία του ξεπερνά τις 9.000€ και 12% επιπλέον αν αποπληρώσει μέσα σε διάστημα 2 ημερών, αντί 20. Δημιουργούμε μία προσφορά για 15 printers «3D\_printer» από τον πελάτη μας «RESYST».

15. Η προσφορά που δημιουργήσαμε γίνεται δεκτή από τον πελάτη ”RESYST”, και έτσι στη συνέχεια προχωρούμε στην παραγγελία των προϊόντων. Αποστέλλουμε αρχικά τους 10 και λίγο αργότερα τους υπόλοιπους 5. Καταχωρούμε τις αντίστοιχες αποστολές. Εξετάζουμε προσεκτικά τις καταχωρηθείσες στο σύστημα αποστολές, τις πραγματοποιηθείσες ενημερώσεις του αποθέματος του είδους αλλά και όλες τις εγγραφές που πραγματοποιούνται αυτόματα στο σύστημα.

16. Ακολούθως στέλνουμε στον πελάτη το τιμολόγιο αξίας 15 x (μοναδιαία τιμή του είδους) + 19% ΦΠΑ. Καταχωρούμε το τιμολόγιο αυτό, και εξετάζουμε την ορθή καταχώρησή του.

17. Μετά από λίγο η εταιρεία «RESYST» μας πληρώνει το τιμολόγιο αυτό στο ταμείο της επιχείρησής μας (λογαριασμός 38000000). Εξετάζουμε τη σχετική ενημέρωση του λογαριασμού του πελάτη, αλλά και όλες τις εγγραφές που πραγματοποιούνται αυτόματα στο σύστημα.